b'\n_START_ARTICLE_\nBoller (herreg\xc3\xa5rd)\n_START_PARAGRAPH_\nBoller er en herreg\xc3\xa5rd og vannborg p\xc3\xa5 sydsiden av Horsens Fjord i Jylland. Den best\xc3\xa5r av et firefl\xc3\xb8yet anlegg bygget p\xc3\xa5 et stort rektangul\xc3\xa6rt vollanlegg omgitt av brede vollgraver.\n_START_SECTION_\nHistorie\n_START_PARAGRAPH_\nG\xc3\xa5rden nevnes f\xc3\xb8rste gang i skriftlige kilder i 1350, og i de f\xc3\xb8lgende \xc3\xa5r kom den i eie hos Danmarks mest innflytelsesrike slekter. Rikets marsk Holger Rosenkrantz (1517\xe2\x80\x931575), gjorde den til seteg\xc3\xa5rd i 1548, og fra hans tid stammer den nordre fl\xc3\xb8yen av borgen. Rosenkrantz enke, Karen Gyldenstjerne, fortsatte byggingen etter mannens d\xc3\xb8d, mens s\xc3\xb8nnen Otte Christoffer Rosenkrantz (1569\xe2\x80\x931621), satte seg i s\xc3\xa5 stor gjeld, at han m\xc3\xa5tte selge Boller til Ellen Marsvin._NEWLINE_Da ekteskapet med Ellen Marsvins datter, Kirsten Munk og kong Christian IV begynte \xc3\xa5 sl\xc3\xa5 sprekker, ble hun forvist fra K\xc3\xb8benhavn til Boller. I den forbindelse ble Ellen Marsvin tvunget ut, og hun ribbet slottet for alt som kunne tas med, og hun etterlot en ruin som datteren kunne flytte inn i. I 1658 d\xc3\xb8de Kirsten, og Boller l\xc3\xa5 i flere \xc3\xa5r i hennes d\xc3\xb8dsbo._NEWLINE_I 1672 overtok Mogens Friis g\xc3\xa5rden, og den ble knyttet til grevskapet Frijsenborg. I 1759 moderniserte lensgreve Christian Friis Boller bl.a. den s\xc3\xb8ndre og vestre fl\xc3\xb8yen. Ved lensavl\xc3\xb8sningen i 1919 ble grevskapet opphevet, og hovedg\xc3\xa5rden ble omdannet til et rekonvalesenthjem. Avlsg\xc3\xa5rden brant ned i 1937._NEWLINE_Boller ble fredet i 1918._NEWLINE_I 2015 ble Boller kj\xc3\xb8pt av privatmannen Peter Vognsen N\xc3\xb8rgaard for to millioner kroner og herreg\xc3\xa5rden ble bygget om til leiligheter.'